Tarybos sprendimas
2003 m. gruodžio 8 d.
dėl analizės ir bendradarbiavimo dėl padirbtų euro monetų
(2003/861/EB)
EUROPOS SĄJUNGOS TARYBA,
atsižvelgdama į Europos Bendrijos steigimo sutartį, ypač į jos 123 straipsnio 4 dalies trečiąjį sakinį,
atsižvelgdama į Komisijos pasiūlymą,
atsižvelgdama į Europos centrinio banko nuomonę [1],
kadangi:
(1) 2001 m. birželio 28 d. Tarybos reglamente (EB) Nr. 1338/2001, nustatančiame priemones, būtinas euro apsaugai nuo padirbinėjimo [2], ypač jo 5 straipsnyje, nustatyta, kad padirbtų euro monetų analizę ir klasifikaciją atlieka Nacionalinis monetų analizės centras (MNAC) kiekvienoje valstybėje narėje ir Europos techninis ir mokslinis centras (ETMC). Komisija nuo 2000 m. numatė šių techninių institucijų atitinkamų veiksmų koordinavimo sistemą.
(2) Nuo 2001 m. spalio mėn. laikantis 2000 m. vasario 28 d. ir birželio 9 d. Tarybos pirmininko ir Prancūzijos Finansų ministro Pasikeitimų raštais, ETMC su administracine Komisijos parama ir valdymu laikinai vykdė savo užduotis Prancūzijos pinigų kalykloje.
(3) Siekiant užtikrinti euro monetų apsaugos nuo padirbinėjimo tęstinumą ir nepriklausomumą, Komisijai turėtų būti suteikta atsakomybė už ETMC veiklos vykdymą ir kompetentingų techninių institucijų koordinavimo užtikrinimą ir jų veiksmus šioje srityje,
PRIĖMĖ ŠĮ SPRENDIMĄ:
1 straipsnis
Komisija įsteigia Europos techninį ir mokslinį centrą ir užtikrina jo funkcionavimą bei kompetentingų techninių institucijų veiklos koordinavimą siekiant apsaugoti euro monetas nuo padirbinėjimo.
2 straipsnis
Šis sprendimas skirtas valstybėms narėms, kurios įvedė eurą kaip bendrą valiutą.
Priimta Briuselyje, 2003 m. gruodžio 8 d.